Medici bekommerd oor Twitter se lewensverwagting(Foto: OLIVIER DOULIERY / AFP) Dokters, wetenskaplikes en openbare gesondheidskenners wêreldwyd is toenemend bekommerd dat Twitter onder die omstrede Elon Musk se leiding, te gronde kan gaan. Daarom skarrel medici die afgelope week om alternatiewe platforms te vind om met hul volgelinge en pasiënte te kommunikeer. Die sosialemediareus het reeds amper die helfte van sy 7 500 werknemers afgelê sedert Musk se oorname in Oktober en honderde ander het uit hul eie bedank. Dit het wydverspreide onsekerheid oor die platform se toekoms laat ontstaan. Selfs indien Twitter oorleef, bestaan die vrees dat Musk se nuwe beleide die karakter van die platform geweldig kan verander. Die ondergang van die platform sal veral vir mediese kenners ŉ verlies wees aangesien dokters sedert die uitbreking van die Covid-19-pandemie Twitter gebruik om vinnig inligting in te vorder, hul eie navorsing te deel en belangrike boodskappe oor openbare gesondheid te versprei. “Tydens die pandemie het sosiale media die primêre manier geword waarop navorsers inligting inwin,” het Jason Kindrachuk, ŉ viroloog verbonde aan die Universiteit van Kanada, vir AFP gesê. “Dokters en navorsers kon hul bevindings dadelik met ander navorsers en ŉ paniekbevange publiek deel.” Kommentaar wat in die Kanadese Journal of Emergency Medicine gepubliseer is, lui: “In die middel van die pandemie is die vermoë om blitsig inligting te deel, noodsaaklik vir die oordra van kennis. Twitter kan dit op ŉ manier regkry wat nie werklik moontlik is vir joernale en handboeke nie.” Dit was ook danksy Twitter dat kenners van reg oor die wêreld maklik met mekaar in verbinding kon tree. “Dit was byvoorbeeld die belangrike navorsing van wetenskaplikes in Suid-Afrika en Botswana wat die res van die wêreld bedag gemaak het op die Omikron-variant einde verlede jaar. Om te dink dit kan in die voorsienbare toekoms verander, maak my baie bekommerd,” het Kindrachuk gesê. Hy het self 22 000 volgelinge op Twitter. Talle kenners het nou profiele op die mededingende blad Mastodon geskep en dit op hul Twitter-biografie geplaas, of hul volgelinge verwys na hul nuusbriewe op Substack. “As Twitter nie uitwerk nie, sal ons aanpas en alternatiewe sosialemediaplatforms vind, maar dit gaan tyd vat en ongelukkig wag aansteeklike siektes nie vir ons om nuwe maniere te vind om te kommunikeer nie,” het Kindrachuk gesê.